b'\n_START_ARTICLE_\nFrank Lloyd\n_START_SECTION_\n\xc5\xbdivljenje\n_START_PARAGRAPH_\nLloyd je kot sin pevca \xc5\xbee zelo kmalu pristal v \xc5\xa1ovbiznisu. V Kanado se je preselil leta 1910, ko je od\xc5\xa1el na turnejo z neko gledali\xc5\xa1ko skupino. Leta 1913 mu je Carl Laemmle ponudil pogodbo s filmskim podjetjem Universal Pictures. Lloydu je Laemmle ponudil tudi prvo vlogo v nemih filmih. Eno leto kasneje je Lloyd za dru\xc5\xbebo Nestor Film Company \xc5\xbee ustvaril svoj prvi kratki film, pri katerem je sodeloval kot re\xc5\xbeiser. Do leta 1915 je kot re\xc5\xbeiser doprinesel \xc5\xbee kar k 25 filmom in kmalu so se zanj za\xc4\x8dele zanimati konkuren\xc4\x8dne filmske dru\xc5\xbebe._NEWLINE_Leta 1916 je tako prestopil k Williamu Foxu, s katerim sta nase opozorila predvsem s predelavami literarnih del, med katere sodijo Les Mis\xc3\xa9rables (1917), Oliver Twist (1922) in Black Oxen (1923). V filmu Black Oxen se je pojavila tudi Corinne Griffith, za katero se je projekt izkazal za najve\xc4\x8dji uspeh njene filmske kariere. Lloyd je za film The Divine Lady, pri katerem je vnovi\xc4\x8d sodeloval s Corinne Griffith, aprila 1930 prejel svojega prvega oskarja, v kategoriji za najbolj\xc5\xa1o re\xc5\xbeijo. Istega leta je bil sicer v isti kategoriji nominiran \xc5\xa1e za dva druga filma._NEWLINE_V nasprotju z ostalimi re\xc5\xbeiserji ni imel Lloyd nikakr\xc5\xa1nih problemov ob prehodu na zvo\xc4\x8dni film. Za film Cavalcade, predelavo istoimenske igre No\xc3\xabla Cowarda, je leta 1933 prejel \xc5\xa1e svojega drugega oskarja v kategoriji najbolj\xc5\xa1ih re\xc5\xbeiserjev. Za oskarja je bil zadnji\xc4\x8d nominiran leta 1935 za pustolovski film Upor na ladji Bounty, v katerem sta glavni vlogi odigrala Clark Gable in Charles Laughton. Sredi 30. let se je bolj kot re\xc5\xbeiser udejanjal kot producent, sodeloval je s filmskimi dru\xc5\xbebami Fox, Paramount in Universal. V tem \xc4\x8dasu je kot producent sodeloval tudi pri filmu Alfreda Hitchcocka Sabota\xc5\xbea._NEWLINE_Leta 1945 je izstopil iz filmske industrije, a se nato leta 1954 vrnil in prevzel re\xc5\xbeijo trilerja The Shanghai Story (1954) in vesterna The Last Command (1955)._NEWLINE_Danes stoji na Hollywoodski aleji slavnih zvezda prav v njegovo \xc4\x8dast, kot nagrada za njegov prispevek filmu. Umrl je leta 1960.'